

KORRALDUS

**Osaühingule Tallinn Shipyard vee erikasutusloa andmine**

**1. ASJAOLUD**

Osaühing Tallinn Shipyard(Äriregistri kood 10329451) (edaspidi *Taotleja*) esitas 28.06.2016 kirjaga nr 17/23-0 Keskkonnaametile vee erikasutusloa taotluse laevade remontimiseks Vene-Balti sadama dokkides. Taotlus saabus ja registreeriti Keskkonnaametis 28.06.2016 nr 14-6/16/567. Vene-Balti sadam asub aadressil: Kopli 103, 11712 Tallinn.

Veeseaduse § 8 lg 2 p 10 kohaselt on vee erikasutusluba vajalik muuhulgas juhul, kui toimub laeva regulaarne ohtlike ainetega seotud teenindamine või remont. Veeseaduse § 9 lg-st 5 tulenevalt annab vee erikasutusloa Keskkonnaamet. Keskkonnaamet hindas taotluses esitatud andmeid vastavalt keskkonnaministri 26.03.2002 määrusele nr 18 “Vee erikasutusloa ja ajutise vee erikasutusloa andmise, muutmise ja kehtetuks tunnistamise kord, loa taotlemiseks vajalike materjalide loetelu ja loa vormid”(edaspidi *määrus nr 18*) ning need vastavad nimetatud määruses esitatud nõuetele.

**1.1 Tähelepanekud**

Keskkonnaamet on andnud Taotlejale vee erikasutusloa L.VV/320907 laevade remontimiseks Vene-Balti sadama dokkides ning sadama kaide ääres kehtivusega kuni 19.10.2016. Kuna loa kehtivuse aeg lõpeb, kuid ettevõttel on kavas töödega jätkata on esitatud taotlus uue vee erikasutusloa saamiseks. Võrreldes kehtivas vee-erikasutusloas fikseeritud tegevustega ei ole toimunud olulisi tehnoloogilisi muudatusi laevade remontimisega seotud tööde osas.

**2. KAALUTLUSED VEE ERIKASUTUSLOA ANDMISEL**

Vastavalt HMS § 56 lg-le 3 tuleb kaalutlusõiguse alusel antud haldusakti põhjenduses märkida kaalutlused, millest haldusorgan on haldusakti andmisel lähtunud. Keskkonnaamet teeb vee erikasutusloa andmise otsuse lähtudes taotluses esitatud informatsioonist ning vee kasutamist ja kaitset sätestavatest õigusaktidest.

**2.1 Taotluse avalikustamine ja seisukohtade ärakuulamine**

Veeseaduse § 91 lg 1 kohaselt avaldab vee erikasutusloa andja vee erikasutusloa taotluse saamisest alates 21 päeva jooksul pärast vee erikasutusloa taotluse menetlusse võtmist sellekohase teate ametlikus väljaandes Ametlikud Teadaanded. Teade vee erikasutusloa taotlemise kohta avalikustati 30.06.2016 tähtaegselt. Ettepanekuid ja vastuväiteid loa taotluse avalikustamise käigus ei laekunud.

**2.2 Keskkonnamõju hindamise vajalikkuse kaalumine**

Tulenevalt veeseaduse § 9 lg-st 7 peab vee erikasutusloa andja esitatud taotluse alusel tegema otsuse keskkonnamõju hindamise (edaspidi *KMH*) algatamise või algatamata jätmise kohta. Keskkonnamõju hindamise ja keskkonnajuhtimissüsteemi seaduse (edaspidi *KeHJS*) § 11 lg-te 3 ja 4 kohaselt on KMH kohustuslik KeHJS § 6 lg-e 1 tegevuste korral. KeHJS § 6 lg-s 2 nimetatud tegevuste korral tuleb kaaluda KMH algatamist või algatamata jätmist lisades otsusele KeHJS § 6 lg-e 3 kohase eelhindamise tulemused. KeHJS § 6 lg-e 2 loetelu on § 6 lg-e 4 alusel täpsustatud Vabariigi Valitsuse 29. 08. 2005 määrusega nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ (edaspidi *määrus 224*).

Taotleja taotleb vee erikasutusluba laevade remontimiseks dokkides. Taotleja poolt kavandatav tegevus ei kuulu KeHJS § 6 lg-e 1 ega ka määruse 224 loendisse, mistõttu tulenevalt KeHJS § 3, § 6, § 11 lg-st 3 ja 4 ja määruse 224 alusel ei ole antud juhul KMH algatamine kohustuslik, samuti ei ole vajalik eelhindamine ning KMH vajalikkuse kaalumine vee erikasutusloa andmise korral.

**2.3 Vee erikasutuse mõju hindamine**

Taotleja taotleb vee erikasutusluba laevade remontimiseks, täpsemalt laevakerede puhastamiseks ja värvimiseks, laeva konstruktsioonide muutmiseks, metallkonstruktsioonide remontimiseks, tankide puhastamiseks, remontimiseks ja kontrollimiseks ning kõikide elektri ja jõusüsteemide remontimiseks Vene-Balti sadamas.

Taotluse kohaselt teostatakse laevaremondi töid ujuvdokkides ning kaide ääres. Ujuvdokid nr 34, 2 ja 3 on ankurdatud sadama lõunabasseinis kai nr 9 piirkonnas. Kokku on Vene-Balti sadamas olemas 3 ujuvdokki järgmiste parameetritega:

|  |  |  |  |  |
| --- | --- | --- | --- | --- |
| Dokk | Tõstejõud (t) | Pikkus (m) | Laius (m) | Kraanad (t) |
| 34 | 8500 | 139,5 | 23,8 | 2x5 |
| 2 | 4500 | 101,0 | 22,0 | 5 |
| 3 | 12000 | 153,6 | 27,4 | 2x15 |

Taotlusest nähtub, et peale laeva paigaldamist dokki pumbatakse isoleeritud veetankidest puhas ballastvesi sadama akvatooriumile. Reostunud ballastvesi, pilsivesi, mahutite pesuvesi ja muud ohtlikud jäätmed antakse üle ohtlike jäätmete käitluslitsentsi ja jäätmeluba omavale ettevõttele. Heitvee ärajuhtimine sadama akvatooriumile ning saasteainete paiskamine välisõhku laeva pindade puhastamise ja värvimise käigus toimub keskkonnakompleksloa nr L.KKL.HA – 222649 alusel.

Laeva puhastamise, värvimise ning remontimise esimesel etapil pestakse laeva kere, ballast tanke ja veetanke surveveega selleks, et puhastada neid looduslikust mustusest: merekividest, karploomadest, vetikatest ja osaliselt vanast värvist. Vee kogused on survepesu tehnoloogia puhul väikesed. Kasutatud vesi valgub doki tekile ning tahked osakesed settivad sinna jäätmetena. Doki teki pontoonide otspindadele paigaldatakse kaitseseadmed (lamav politseinik) kõrgusega 100 mm heitvee äravoolu vältimiseks sadama akvatooriumile. Doki nr 3 ja 34 piigatitesse paigaldatakse laevade pesemise ajal filtrid saasteainete püüdmiseks.

Teisel etapil puhastatakse laeva kere, ballasttanke ja veetanke ülejäänud mustusest liivapritsiseadmetega, kus pinda töödeldakse suruõhujoas liivaga või liiva aseaine, mis kujutab endast spetsiaalselt selleks otstarbeks ette nähtud granuleeritud mineraalset materjali, mille komponendid on vees lahustumatud, ei sisalda ohtlikke aineid ning on ohutud keskkonnale. Valdav osa kasutatavast materjalist sadestub tekile, kust see korjatakse kokku ja antakse üle asjakohast tegutsemisõigust omavale isikule. Tolmu levimise tõkestamiseks paigaldatakse doki otstesse võrkmaterjalist ekraanid ja ümbritsetakse dokid sein tüüpi naftapoomidega, mis takistavad veepinnale kogunenud tolmu levikut väljapoole sadama akvatooriumi ning tagavad tolmu ja võimaliku avarii korral akvatooriumile valguda võiva naftasaaduste kiire koristamise korjelaevadega.

Kolmandal etapil värvitakse laevakered ja tankid õhuta pihustusseadmega, mis võimaldab minimeerida värvikulu. Värvitolmu levimise tõkestamiseks paigaldatakse doki otstesse võrkmaterjalist ekraanid. Kasutatakse üksnes IMO (International Maritime Organization - Rahvusvaheline Merendus organisatsioon) nõuetega kehtestatud kvaliteedi standardile vastavaid keskkonnale mitte ohtlikke värve.

Paralleelselt laeva puhastamise ja värvimisega teostatakse laeva mehhanismide ning elektriseadmete vahetamist ja remonti. Lisaks dokkidele teostatakse teatud liiki remonttöid sadama kaide ääres seisvatel laevadel. Põhiliselt on selleks automaatikaseadmete, elektriseadmete ja navigatsiooniseadmete remont ja seadistus. Laeva mehhanismide remonti teostatakse väljaspool dokki remonti teostavate ettevõtete tootmisruumides keskkonnakaitse nõudeid järgides.

Keskkonnakaitse meetmena on ettevõttesiseselt rakendatud kord, mille kohaselt tugeva tuulega laevakorpuste puhastamise töid läbi ei viida. Kasutatav tehnoloogia ja seadmed vastavad parima võimaliku tehnika (PVT) nõuetele. Mürgiste värvide poolt põhjustatud kahjulike keskkonnamõjude vältimiseks veekeskkonnale ei kasutata TBT (tributüültina) komponente sisaldavaid kattumisvastaseid värve. Kasutatakse kaitsevõrke, millega väheneb oluliselt tuule mõju värvimisprotsessile vabas õhus. Värvitolmu ja heitvee sadama akvatooriumile sattumise vältimiseks toimub tekkinud jäätmete regulaarne koristamine. Värvimistööde ajal viibib koristuslaev doki vahetus läheduses valmis koheselt tegutsema võimaliku reostuse korral. Keskkonna- ja tervisekaitse riskide vähendamiseks on koostatud vastavad tööjuhendid ja protseduurid, on olemas riskianalüüs ning teostatakse pidevat personali koolitust õnnetusjuhtumite vältimiseks.

BLRT Grupis on loodud integreeritud juhtimissüsteem, mis toimib lähtuvalt kolme rahvusvahelise standardi ISO 9001, ISO 14001 ja OHSAS 18001 nõuetele. Eelmainitud integreeritud juhtimissüsteem on sertifitseeritud erapooletu osapoole, Lloyd’s Register Quality Assurance (LRQA) poolt. Enamusele BLRT Grupi tegevusaladele on väljastatud sertifitseerimisfirma Lloyd´s Register Quality Assurance (LRQA) poolt sertifikaadid lähtudes rahvusvaheliste standardite ISO 9001, ISO 14001 ja OHSAS 18001 nõuetest.

Vene-Balti sadam asub Kopli poolsaarel ca 700-1000 m kaugusel elamupiirkondadest, geograafiliselt soodsas piirkonnas, kus valdavad tuulesuunad on avamere poole. AS BLRT Grupp territoorium on asfalteeritud ning mõne meetri sügavuselt algab ca 60 m paksune sinisavi kiht, mis kaitseb põhjavett reostuse eest. Reostuse vältimiseks kogutakse remondi käigus tekkinud ohtlikud jäätmed kogumismahutitesse eraldi tavajäätmetest, mida enne üleandmist hoitakse suletud ruumides, kuhu ei pääse kõrvalised isikud. Kogumismahutid märgistatakse nõuetekohaselt ning antakse regulaarselt üle ohtlike jäätmete käitluslitsentsi ja jäätmeluba omavale ettevõttele. Naftasaaduste kogumiseks ja avariitagajärgede likvideerimiseks merel on AS-i BLRT Grupp koosseisu kuuluvatel ettevõtetel piisavalt reostustõrjevahendeid ning reostustõrjeplaan.

Eelpool toodust nähtub, et laevade puhastamise, värvimise ning remontimisega seotud tööde puhul Vene-Balti sadama akvatooriumil on avariiolukordade esinemine ja negatiivne mõju ümbritsevale keskkonnale, s.h mere põhjaelustikule, kalastikule ja linnustikule ebatõenäoline. Sadama territooriumi läheduses puudub Natura 2000 ala.

**2.4 Vee erikasutusloa eelnõu avalikustamine ja seisukohtade ärakuulamine**

Vastavalt haldusmenetluse seaduse (edaspidi *HMS*) § 48 lg-le 1 tuleb õigusakti eelnõu koos seletuskirjaga avalikkusele tutvumiseks välja panna, tagades avalikkusele nimetatud dokumentidega tutvumise võimaluse vähemalt kuni ettepanekute ja vastuväidete esitamise tähtaja lõpuni. Vastavalt HMS § 49 lg-e 2 ei või ettepanekute ja vastuväidete esitamiseks tähtaeg olla lühem kui kaks nädalat väljapaneku algusest arvates. Keskkonnaamet teavitas vee erikasutusloa andmise eelnõu valmimisest ametlikus väljaandes Ametlikud Teadaanded …09.2016 ning edastas eelnõu vastavalt HMS § 49 lg-le 3 ka taotluse esitajale. Eelnõuga oli võimalik tutvuda kahe nädala jooksul alates teate ilmumisest Ametlikes.

**3. OTSUS**

Tulenevalt eeltoodust ja lähtudes veeseaduse § 8 lg 2 p-st 10, määruse nr 18 §-dest 5 ja 11, Osaühing Tallinn Shipyard(Äriregistri kood 10329451) taotlusest, Keskkonnaameti peadirektori 19.07.2016 käskkirjast nr 1-1/16/289 ja korralduses esitatud kaalutlustest **otsustan:**

**1. jätta keskkonnamõju hindamine algatamata;**

**2. anda Osaühingule Tallinn Shipyard (Äriregistri kood 10329451) tähtajatu vee erikasutusluba nr L.VV/328244 laevade remontimiseks Vene-Balti sadama dokkides ning sadama kaide ääres, mis hõlmab seisvate laevade laevakerede puhastamist ja värvimist, laeva konstruktsioonide muutmist, metallkonstruktsioonide remontimist, tankide puhastamist ja remontimist.**

Vastavalt veeseaduse § 9 lg 2 p-dele 9 ja 11 ning tulenevalt Taotleja taotluses esitatud andmetest kehtestatakse vee erikasutusloas tööde minimaalsema negatiivse keskkonnamõju saavutamiseks järgmised meetmed ja tingimused:

1) Merre tagasi suunatava vee naftaproduktide kontsentratsioon ei tohi ületada 1 mg/l.
2) Laevakorpuste puhastamise töid ei teostata tuule kiirusel üle 10 m/s.
3) Värvi- ja liivatolmu levimise tõkestamiseks tuleb dokki paigaldada võrkmaterjalist ekraanid selliselt, et oleks välistatud värvitolmu sattumine dokist väljapoole.
4) Liivapritsimisseadmega puhastamisel kasutatakse liiva või granuleeritud mineraalset materjali (gritti).
5) Värvitolmu ja muude ohtlike jäätmete koristamistöid tuleb teha regulaarselt.

6) Doki pontoonide otspindadele paigaldada spetsiaalsed tõkked (nn lamav politseinik) kõrgusega 100 mm heitvee äravoolu vältimiseks akvatooriumisse.
7) Doki piigatitesse peab paigaldama laevade pesemise ajal filtrid prügi ja saasteainete püüdmiseks.
8) Kõrgsurvepesurid, liivapritsid, elektrikäsitööriistad.

9) Kasutatavate värvide koostis ning kvaliteet peab vastama IMO nõuetele. TBT komponente sisaldavate kattumisvastaste värvide kasutamine on keelatud.

**4.TÄIENDAV TEAVE**

1) Laeva remontimisel juhtunud avariidest, mille käigus on saasteaineid (värvi, liiv jne) või muud ohtlikud ained (õli, nafta jne) sattunud vette tuleb koheselt teavitada Keskkonnaametit.
2 ) Tööde käigus tekkivatest muudatustest informeerida Keskkonnaametit koheselt.

Haldusakti on võimalik vaidlustada 30 päeva jooksul teatavaks tegemisest, esitades vaide haldusakti andjale haldusmenetluse seaduses sätestatud korras või kaebuse Tallinna Halduskohtusse halduskohtumenetluse seadustikus sätestatud korras.